УФ-м и Президентым и полномочнэ лIыкIуэу КИФЩI-м щыIэ Белавенцев Олегрэ КъБР-м и Iэтащхьэ КIуэкIуэ Юрийрэ ирагъэкIуэкIащ Тырныауз щыIэ щытыкIэм теухуа зэIущIэ
Урысейм и Президентым и полномочнэ лIыкIуэу Кавказ Ищхъэрэ федеральнэ округым щыIэ Белавенцев Олегрэ Къэбэрдей-Балъкъэрым и Iэтащхьэ КIуэкIуэ Юрийрэ вэсэмахуэ Налшык щрагъэкIуэкIащ ятIэпс щIэуэнкIэ шынагъуэр иджыри зыщхьэщымыкIауэ къалъытэ Тырныауз щыIэ щытыкIэм теухуа зэIущIэ.
Абы хэтащ КъБР-м и Правительствэм и УнафэщI Мусуков А. ТI., ухуэныгъэмкIэ, псэупIэ-коммунальнэ IэнатIэмрэ гъуэгу хозяйствэмкIэ министр Къу-ныжь В. Хь., КъБР-м щIыуэпс хъугъуэфIыгъуэхэм- рэ экологиемкIэ и министр Шаваев И. П., Урысейм и МЧС-м и Управленэ нэхъыщхьэу КъБР-м щыIэм и унафэщIым и къалэнхэр зыгъэзащIэ Чёрный М. В. сымэ.
А щIыналъэм щыIэ щытыкIэм и гугъу ищIу къэпсэлъащ КъБР-м и Правительствэм и УнафэщIым и къуэдзэ Бэлэтокъуэ В. Хь.
Дунейр хуабащэу зэрыщытам, Iуащхьэмахуэ щIыналъэм и къуршхэм щызэтелъ мылхэр абы и зэранкIэ ткIууэ зэрыхуежьам къыхэкIыу шыщхьэуIум и 14-мрэ и 15-мрэ ятIэпс уэрхэр къехащ. Абы Бахъсэныпсыр щIыпIэ-щIыпIэхэм щыIуищIащ икIи псыр нэпкъым къыщхьэдэуэ-хащ. ЯтIэпс ирикIуэным хуэщIа кIэнауэм ятIэр дэз хъури икудащи, абы и къалэнхэр хуэгъэзэщIэжыркъым. Иджыпсту ар ягъэкъабзэ УФ-м ЗыхъумэжыныгъэмкIэ и министерствэм и 58-нэ армэм къулыкъу щызыщIэхэм щыщхэм. А лэжьыгъэр иджыпсту япэ игъэщыпхъэхэм хабжащ.
Псыдзэм зэтрикъутахэр зэрызэрагъэпэщыж щIыкIэр, къыхигъэщащ полномочнэ лIыкIуэм, Урысейм и Президент Путин В. В. и нэIэм щIэтщ. Абы зыхуэфащэ дэIэпыкъуныгъэхэр республикэм къратыну унафэ ищIащ.
Белавенцевым жиIащ дунейм и щытыкIэм зэрызихъуэжым дяпэкIи кIэлъыплъын зэрыхуейр, узытегузэвыхьын щыIэрэ щымыIэрэ зэхагъэкIын щхьэкIэ: «Апхуэдэу псори зэрызэфIэкIар хъарзы-нэщ, КъБР-м и унафэщIхэми МЧС-ми а Iуэхум псынщIэу унафэ тэмэм тращIыхьащ икIи а щыты-кIэм дыкъикIынщ. Ауэ иджыри я лэжьыгъэр къызэрагъэпэщыпхъэщ щытыкIэм зэрызихъуэжынкIэ хъунум теухуауэ. ИкъукIэ мыхьэнэшхуэ иIэщ къэхъукъащIэ къызэрымыкIуэм къиша щытыкIэм къикIынымкIэ зэфIагъэкIхэм цIыхухэр щыгъуазэ щIыным».
Тырныауз и мызакъуэу, къызэрымыкIуэ щытыкIэм пыщIа мардэхэр щагъэувын хуей хъункIэ хъунущ Аруан, Дзэлыкъуэ, Шэрэдж, Шэджэм щIыналъэхэми, — къыхигъэщащ КIуэкIуэ Юрий. — Дуней къэхъукъащIэхэм я зэранкIэ абыхэми гъуэгу зыбжанэ щызэхуащIащ. «Ди зэманым дуней псом хуаба-гъым щыхохъуэ, атIэми дэ дыщыпсэур мылылъэ щIыналъэщ. Аращи, дысакъын, мыхъумыщIагъэр къэмыхъу щIыкIэ абы япэ зидгъэщу цIыхухэм я шынагъуэншагъэр къызэзыгъэпэщыну лъэбакъуэхэр тчын, абы хуэгъэза программэ диIэн хуейщ», — жиIащ КъБР-м и Iэтащхьэм.
ЗэIущIэм щаубызыхуащ адэкIэ зэфIагъэкIыну лэжьыгъэхэм я унэтIыныгъэ нэхъыщхьэхэр.
ЯРОСЛАВСКАЯ Маринэ.
